Reflexia z informačno-študijného pobytu

v európskych inštitúciách v Bruseli

Mgr. Danica Füzesiová

***Evanjelické gymnázium J. A. Komenského, Škultétyho 10, Košice***

V dňoch 8.10. – 10.10.2024 sme sa spolu s našimi víťaznými žiačkami a žiakmi OĽP, zúčastnili informačno – študijnej návštevy inštitúcií EÚ v Bruseli, ktorá bola hlavnou cenou od Zastúpenia Európskej komisie na Slovensku.

Našu návštevu sme začali 8.10.2024 v popoludňajších hodinách v Dome európskej histórie, ktorý sa nachádza v nádherne zrenovovanej budove Eastman uprostred zelene v parku Léopold. Prešli sme piatimi poschodiami múzea, ktoré nás previedli dejinami Európy od jej počiatkov až po súčasnosť.

Vo večerných hodinách sme sa prešli historickým centrom jesenného Bruselu.

Hlavný program nás čakal 9.10.2024. Už o pol deviatej ráno sme vstúpili do priestorov Rady EÚ, kde sme absolvovali prezentáciu p. Baloga o Európskej rade a Rade EÚ. Pokračovali sme prehliadkou Európskeho parlamentu. Okrem veľmi hodnotnej prezentácie o zložení a kompetenciách parlamentu (p. Kozarová) sme sa na chvíľu zastavili aj v plenárnej zasadacej miestnosti, kde práve prebiehalo hlasovanie.

Po obede sme sa stretli v priestoroch Európskej komisie, kde sme absolvovali viacero zaujímavých prednášok (p. Peter Mooz z Riaditeľstva pre komunikáciu nás poinformoval o strategických úlohách Európskej komisie, p. Francesco Moratelli z výskumného centra Joint Research Centre nám priblížil možnosti  využívania vedy a dát Európskou komisiou). Program trval do večerných hodín.

Našu návštevu Bruselu sme ukončili vo štvrtok 10.10.2024 v dopoludňajších hodinách v priestoroch Návštevníckeho centra Európskej komisie, kde sme mali možnosť diskutovať s eurokomisárom, p. Marošom Šefčovičom o jeho každodennej práci, s p. Petrom Stanom (hovorcom pre zahraničné veci a bezpečnostnú politiku p. Josepa Borrella Fontellesa, podpredsedu Európskej komisie) na tému Aktivity EÚ v zahraničnej bezpečnostnej politike s ohľadom na ukrajinskú krízu a o životnom prostredí s p. Róbertom Konrádom, poradcom pre biodiverzitu.

Všetci prednášajúci veľmi ochotne a trpezlivo odpovedali na naše otázky a ocenili náš záujem o súčasné dianie vo svete.

Po obede sme sa presunuli na letisko a vo večerných hodinách sa rozišli do svojich domovov.

Touto cestou sa chcem poďakovať organizátorom OĽP a Zastúpeniu EK na Slovensku za úžasnú príležitosť navštíviť a bližšie spoznať miesta, kde sa tvorí európska politika. Hlavne pre našu žiacku skupinu to bola obrovská príležitosť osobne stretnúť zástupcov Slovenska, ktorí pracujú v dôležitých orgánoch inštitúcii EÚ.